ÖYRƏNMƏ
İnsanlar bəzi xüsusiyyətlərinə görə bir-birinə oxşasalar da, hamı eyni
deyil. Hər bir insanın özünəməxsus xüsusiyyəti var. Bu xüsusiyyətlər
onu digərlərindən fərqləndirir. Fərqli olmağımız dünyamızı daha
maraqlı və rəngarəng edir.
İnsanların oxşar və fərqli xüsusiyyətlərini iki qrupa ayırmaq olar:
1. Xarici əlamətlər. Məsələn, saçımızın, gözlərimizin və dərimizin
rəngi, boyumuz və çəkimiz.
2. Gözlə görünməyən şəxsi keyfiyyətlər. Məsələn, xasiyyətimiz,
istəklərimiz və maraqlarımız.
Kimsə xasiyyətcə sakit və təmkinli, dostu isə daha cəld və çevikdir. Hər
bir insanın istəkləri və maraqları da fərqlidir. Biri şahmatı, digəri isə
gimnastikanı xoşlayır. İnsanlar fərq və oxşarlıqları öyrənərək bir-birini
daha yaxşı başa düşür və hörmət edirlər.
Fərqlərimizi bilərək biz bir-birimizi tanıyırıq. Bu, ətrafdakı insanlarla
ünsiyyət qurmağımıza kömək edir.
Müzakirə

- Fərqli xüsusiyyətləri öyrənmək nə üçün vacibdir?
- Hansı şəxsi keyfiyyətlərinizə görə dostlarınızdan fərqlənirsiniz?